RESOLUCIÓN do 2 de febreiro de 2010 pola que se convoca a Xornada sobre estrutura e contido da memoria da análise do impacto normativo para a defensa da competencia.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 05/02/2010

Dentro do plan de actividades da Escola Galega de Administración Pública para o ano 2010 e de acordo coas funcións atribuídas pola Lei 4/1987, do 27 de maio, de creación da Escola, e pola Lei 10/1989, do 10 de xullo, de modificación da anterior, convócase, a Xornada sobre estrutura e contido da memoria da análise do impacto normativo para a defensa da competencia, conforme ás seguintes bases:
1. Obxectivos.
A competencia é un proceso básico para o desenvolvemento económico de calquera sociedade, xa que contribúe a incrementar a eficiencia do sistema produtivo. Esta eficiencia trasládase aos consumidores en forma de menores prezos ou aumento da cantidade, calidade e variedade dos produtos.
O labor de promoción da competencia fai referencia a todas aquelas actuacións orientadas ao fomento dunha contorna competitiva mediante o recurso a mecanismos non coactivos.
Unha alternativa relevante da política de promoción da competencia é o control dos proxectos normativos, xa que en ocasións sucede que é a propia actuación dos poderes públicos a que introduce distorsións na competencia nos mercados. A partir desta idea estanse a establecer sistemas de avaliación dos proxectos normativos inspirados nos criterios e procedementos propostos pola OCDE.
2. Contidos.
Serán tratados, entre outros, os seguintes temas:
-Promoción da competencia e administracións públicas.
-Regulación e competencia. Experiencia de Andalucía.
3. Destinatarios.
Persoal directivo e técnico (funcionarios ou laborais) dos diversos departamentos e organismos da Xunta de Galicia relacionados coa elaboración e tramitación de disposicións de carácter xeral, así como letrados da Xunta de Galicia vinculados ao dito proceso. Profesionais do dereito administrativo. Interesados en xeral no tema da defensa da competencia.
4. Desenvolvemento.
Lugar: Escola Galega de Administración Pública (EGAP), rúa de Madrid, 2-4, Santiago de Compostela.
Data: 19 de febreiro de 2010.
Duración: dúas (2) horas lectivas.
5. Número de prazas.
Limitado pola capacidade do local.
6. Solicitudes.
-Tramitación de solicitudes: as solicitudes irán dirixidas ao director da Escola Galega de Administración Pública (polígono das Fontiñas, rúa de Madrid, 2-4, CP 15707, Santiago de Compostela), segundo o modelo que figura como anexo a esta convocatoria, e serán presentadas no Rexistro Xeral da EGAP, ou ben de calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Serán admitidas inscricións por medio de fax enviado ao número 981 54 63 30 ou por correo electrónico dirixido ao enderezo novas.egap@xunta.es
-Inscricións fóra de prazo: só serán admitidas, de quedar prazas libres, coa condición de que cumpran os requisitos xerais antes indicados.
As persoas solicitantes poderán obter a confirmación da súa admisión se chaman por teléfono, das 8.30 ás 14.30 horas, aos seguintes números: 981 54 62 41/881 99 70 14.
7. Prazo.
O prazo de presentación de solicitudes finalizará o mércores 17 de febreiro de 2010.
8. Modificacións.
A EGAP reserva para si a facultade de interpretar e de resolver as incidencias que poidan xurdir no desenvolvemento desta xornada, así como a facultade de cancelala se o escaso número de solicitudes non xustificase a súa realización.
9. Certificado de asistencia.
Será entregado un certificado de asistencia, ao final da xornada, a aquelas persoas inscritas que participasen asiduamente, e sempre que a súa asistencia sexa igual ou superior ao 85% das horas lectivas programadas. Neste documento aparecerán de forma expresa a natureza da actividade e a data de realización.
Santiago de Compostela, 2 de febreiro de 2010.
Pablo Figueroa Dorrego
Director da Escola Galega
de Administración Pública
Ver referencia pdf "02400D008P016.PDF"